ছোটবেলা থেকে মাইকেল কেনের মতো হতে চাইতেন ড্যানিয়েল র‌্যাডক্লিফ। সেই ‘আইডল’এর সঙ্গেই এবার পরদা ভাগ করে নেবেন ড্যান ‘নাউ ইউ সি মি টু’ ছবিতে। ‘‘প্রথম হ্যারি পটার ছবির শ্যুটিংয়ের সময় মাইকেলের বন্ধুদের সঙ্গে কাজ করেছিলাম। ওঁরা আমাকে মাইকেলের গল্প বলতেন। একবার সেট’এ এলে দিনের শেষে মাইকেল সেট’এর সকলের নাম জেনে যেতেন। এই গল্পটা শুনে আমিও সে রকম করার চেষ্টা করতাম,’’ বলেছেন ড্যানিয়েল। মাইকেলের সঙ্গে দেখা হওয়ার আগে পর্যন্ত বরাবর ওঁকে অনুকরণ করেই চলতেন, জানিয়েছেন ড্যান।
পরদা-রূপ
মিক জ্যাগারের ভূমিকায় অভিনয় করতে পারেন হ্যারি স্টাইল্‌স। ‘রোলিং স্টোন’এর ১৯৭২ সালের অ্যালবাম ‘এগজাইল অন মেন স্ট্রিট’কে নিয়ে তৈরি হতে চলেছে সিনেমা। তাতেই মুখ্য চরিত্রে ভাবা হয়েছে ‘ওয়ান ডিরেকশন’ খ্যাত হ্যারিকে। সম্ভবত হ্যারি আর মিকের চেহারার সাদৃশ্যের কথা ভেবেই! হ্যারি আপাতত ক্রিস নোলানের ‘ডানকার্ক’ নিয়ে ব্যস্ত। সত্তরের দশকের শুরুতে ‘রোলিং স্টোন’এর সদস্যদের বিরুদ্ধে নিষিদ্ধ মাদক ব্যবহারের অভিযোগ ওঠে। ইংল্যান্ড ছেড়ে ফ্রান্সে চলে যান তাঁরা। শেষ পর্যন্ত ব্যান্ড সদস্য কিথ রিচার্ডসের বাংলোর বেসমেন্টে রেকর্ড হয়েছিল এই ঐতিহাসিক অ্যালবাম। প্রকাশ পাওয়ার পরেই যা ব্রিটেন এবং মার্কিন যুক্তরাষ্ট্র কাঁপিয়ে দেয়! ছবিতে তুলে ধরা হবে এই সময়টাই। রবার্ট গ্রিনফিল্ডের লেখা একটা বইও রয়েছে এই বিষয়ে। ‘ডাউনটাউন অ্যাবি’ খ্যাত পরিচালক অ্যান্ডি গড্ডার্ড তৈরি করবেন ছবিটি।